‘Boeremag-saak was nooit regverdig’ | Rapport
Die voormalige misdaadintelligensie-offisier kapt. Deon Loots beweer die polisie het ’n Boeremag-insypelaar opgelei in die gebruik van plofstof met die doel dat hy dit later aan die hoogverraad-samesweerders sou oordra. Loots was die werwer en hanteerder van die polisie-agent JC Smit, wat die Boeremag geïnfiltreer en later hoofstaatsgetuie geword het. Loots sê Smit was in sy (Loots se) huis opgelei in hoe om plofstof te gebruik. Die doel daarvan was dat hy die Boeremaglede moes wys hoe om plofstof te vervaardig en gebruik. ’n Bom wat die Boeremag gemaak en geplant het, het die dood van ’n vrou veroorsaak. Loots werp meer lig op “Dokument 12”, die meesterplan wat die kern van die saak teen die aangeklaagdes is en as die bloudruk van die samesweerders beskou word. “Die dokument was sedert die aanvang van die ondersoek op my skootrekenaar aangepas en verander en deur ’n ander polisieman reggeskaaf. Die dokument het nie onder die regses ontstaan nie, maar is aan hulle opgedis,” sê Loots in ’n beëdigde verklaring. Hy sê afluistertoestelle en mini-video-opnemers is in die selle van die beskuldigdes, die hofselle en die konsultasiekamers geïnstalleer om hulle te monitor. Volgens hom is ’n senior polisie-offisier na die VSA om die jongste tegnologie hiervoor aan te koop. “Ek het persoonlik die monitors dopgehou terwyl die aangeklaagdes die saak en getuienis met hul regsverteenwoordigers bespreek het.” Hy sê alles was op ’n rekenaar en is versend na ’n plek wat in misdaadintelligensie se hoofkantoor in Erasmuskloof in Pretoria as die “oorlogskamer” bekend gestaan het. Loots sê dit het die vervolgingseenheid in staat gestel om altyd een stap voor die verdediging te wees en sodoende hul strategie teen te werk. “Die saak was nooit regverdig nie en die vertrouensposisie tussen aangeklaagde en regsverteenwoordiger was hierdeur geskend,” sê Loots. Hy sê geen van die staatsgetuies, veral die agente en polisiemanne, het hul eie beëdigde verklarings opgestel nie. Die weergawes is volgens hom deur ’n senior intelligensie-offisier verander om te sorg dat dit die gebeure bevestig. Daarna moes hulle dit soos “papegaaie” onderteken. Loots sê hy het die polisie aan die einde van 2001 verlaat, maar het aangebly as die agent wat Smit hanteer het. Sy huwelik met ’n ander offisier het hom toegelaat om tot 2010 te weet wat in die binnesirkel aangaan. share:
DIRECTOR: HEALTH ECONOMICS
ASSISTANT DIRECTOR: SECRETARIAT SUPPORT SERVICES
ASSISTANT DIRECTOR: CLINIC COMMITTEE (2 POSTS)